Syys-myrskyssä
Nyt myrsky pauhaa,
     Ja aallot käy,
     Ei missään rauhaa,
     Ei rantaa näy;
 Mä minne lasken nyt purteni;
 Ei kestä tuulessa ankkuri?

     Noin rauhatoinna
     Myös sydän lyö,
     Noin valotoinna,
     Kuin syksy-yö –
 Ah, rauhan mistäpä sydän saa,
 Oi, kenpä tuota voi lohduttaa?

     Jo myrsky lakkaa –
     Ja aamun koi
     Jo vuorten takaa
     Nyt pilkkuu – oi.
 Oi, riennä, tuonne sä pursi vaan,
 Niin pääset tyynehen valkamaan.

Nurro [Heikki Sarvela].

Heikki Sarvela
Runot